關關春樹鶑
作者：呂南公
朝代：宋

paragraphs: 關關春樹鶑，晨哢不知久。
似欣融和景，樂得飛鳴友。
可憐天性喜朋類，肯念同羣雜譽咎。
年年日暖風暄時，園林無處無芳菲。
高翔俛啄足自適，焉用戚促勤追隨。
君不見花間柳下紛紜後，擘彈揮丸少年手。
蒙籠枝上驚急來，不及吚嚶已分首。
世間利害難預期，尠少德義多姦欺。
雁奴傷損雉媒飽，儕輩豈不交傾危。
古人惡熱曾吹虀，莫近王丹墓畔啼。